CELEX: 62009TO0450
Language: hr
Date: 2018-02-08 00:00:00
Title: Rješenje Općeg suda (osmo vijeće) od 8. veljače 2018.#Simba Toys GmbH & Co. KG protiv Ureda Europske unije za intelektualno vlasništvo.#Žig Europske unije – Postupak – Odluka o troškovima – Nenadležnost Općeg suda – Upućivanje Sudu.#Predmet T-450/09 DEP.

RJEŠENJE OPĆEG SUDA (osmo vijeće)
      8. veljače 2018. (
            *1
         )
      „Žig Europske unije – Postupak – Odluka o troškovima – Nenadležnost Općeg suda – Upućivanje Sudu”
      U predmetu T‑450/09 DEP,
      
         Simba Toys GmbH & Co. KG, sa sjedištem u Fürthu (Njemačka), koji zastupa O. Ruhl, odvjetnik,
      tužitelj,
      protiv
      
         Ureda Europske unije za intelektualno vlasništvo (EUIPO), koji zastupa A. Folliard‑Monguiral, u svojstvu agenta,
      tuženika,
      druga stranka u postupku pred žalbenim vijećem EUIPO‑a, intervenijent pred Općim sudom je
      
         Seven Towns Ltd, sa sjedištem u Londonu (Ujedinjena Kraljevina), koji zastupaju K. Szamosi i M. Borbás, odvjetnici,
      povodom zahtjeva za odluku o troškovima nastavno na presudu od 10. studenoga 2016., Simba Toys/EUIPO (C‑30/15 P, EU:C:2016:849),
      OPĆI SUD (osmo vijeće),
      u sastavu: A. M. Collins (izvjestitelj), predsjednik, M. Kancheva i J. Passer, suci,
      tajnik: E. Coulon,
      donosi sljedeće
      
         Rješenje
      
      
         Činjenice, postupak i zahtjevi stranaka
      
      
               1
            
            
               Intervenijent, Seven Towns Ltd, podnio je 1. travnja 1996. prijavu za registraciju žiga Europske unije Uredu Europske unije za intelektualno vlasništvo (EUIPO) na temelju Uredbe Vijeća (EZ) br. 40/94 od 20. prosinca 1993. o žigu Zajednice (SL 1994., L 11, str. 1.), kako je izmijenjena [zamijenjena Uredbom Vijeća (EZ) br. 207/2009 od 26. veljače 2009. o žigu Europske unije (SL 2009., L 78, str. 1.) (SL, posebno izdanje na hrvatskom jeziku, poglavlje 17., svezak 1., str. 226.), kako je izmijenjena i sâma zamijenjena Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije (SL 2017., L 154, str. 1.)].
            
         
               2
            
            
               Žig za koji je zatražena registracija trodimenzionalni je znak prikazan u nastavku:
               
         
               3
            
            
               Predmetni žig registriran je 6. travnja 1999. kao žig Europske unije pod brojem 162784. Registracija je obnovljena 10. studenoga 2006.
            
         
               4
            
            
               Tužitelj Simba Toys GmbH & Co. KG podnio je 15. studenoga 2006. zahtjev za proglašavanje osporavanog žiga ništavim na temelju članka 51. stavka 1. točke (a) Uredbe br. 40/94 [koji je postao članak 52. stavak 1. točka (a) Uredbe br. 207/2009, koji je sâm postao članak 59. stavak 1. točka (a) Uredbe 2017/1001], u vezi s člankom 7. stavkom 1. točkama (a) do (c) i (e) Uredbe br. 40/94 [koji je postao članak 7. stavak 1. točke (a) do (c) i (e) Uredbe br. 207/2009, koji je sâm postao članak 7. stavak 1. točke (a) do (c) i (e) Uredbe br. 2017/2001].
            
         
               5
            
            
               Odjel za poništaje odlukom od 14. listopada 2008. u cijelosti je odbio zahtjev za proglašavanje žiga ništavim.
            
         
               6
            
            
               Tužitelj je 23. listopada 2008. protiv te odluke uložio žalbu EUIPO‑u na temelju članaka 57. do 62. Uredbe br. 40/94 (koji su postali članci 58. do 64. Uredbe br. 207/2009, koji su sâmi postali članci 66. do 71. Uredbe 2017/1001).
            
         
               7
            
            
               Odlukom od 1. rujna 2009. (u daljnjem tekstu: pobijana odluka) drugo žalbeno vijeće EUIPO‑a potvrdilo je odluku Odjela za poništaje i odbilo žalbu.
            
         
               8
            
            
               Tužbom dostavljenom tajništvu Općeg suda 6. studenoga 2009. tužitelj je pokrenuo postupak za poništenje pobijane odluke i nalaganje EUIPO‑u i intervenijentu snošenja troškova vezanih uz žalbeni postupak i postupak pred Općim sudom. Taj je predmet upisan pod brojem T‑450/09 i dodijeljen četvrtom vijeću.
            
         
               9
            
            
               Invervenijent je u sporu intervenirao u potporu zahtjevu EUIPO‑a. Kao i potonji, zahtijevao je da se tužba odbije i da se tužitelju naloži snošenje troškova.
            
         
               10
            
            
               Dana 10. listopada 2013., s obzirom na izmjene sastava vijećâ Općeg suda, odlučeno je da se predmet T‑450/09 preraspodjeli šestom vijeću.
            
         
               11
            
            
               Presudom od 25. studenoga 2014., Simba Toys/OHIM – Seven Towns (Oblik kocke sa stranicama rešetkaste strukture) (T‑450/09, EU:T:2014:983), Opći sud odbio je tužbu i tužitelju naložio snošenje troškova.
            
         
               12
            
            
               Zahtjevom podnesenim tajništvu Suda 26. siječnja 2015. žalitelj je podnio žalbu protiv te presude.
            
         
               13
            
            
               Presudom od 10. studenoga 2016., Simba Toys/EUIPO (C‑30/15 P, EU:C:2016:849), Sud je ukinuo presudu od 25. studenoga 2014., Oblik kocke sa stranicama rešetkaste strukture (T‑450/09, EU:T:2014:983), konačno odlučio o sporu i poništio pobijanu odluku te naložio intervenijentu i EUIPO‑u „snošenje vlastitih troškova i troškova [tužitelja] koji se odnose na prvostupanjski postupak u predmetu T‑450/09 i na žalbeni postupak”.
            
         
               14
            
            
               Dopisom od 27. veljače 2017. tužitelj je zatražio od EUIPO‑a da mu naknadi iznos od 53386,70 eura na temelju troškova nastalih u predmetu T‑450/09.
            
         
               15
            
            
               Budući da između stranaka nije došlo do sporazuma o iznosu troškova čiju je naknadu moguće tražiti, tužitelj je tužbom podnesenom tajništvu Općeg suda 24. kolovoza 2017. podnio, na temelju članka 170. stavka 1. Poslovnika Općeg suda, ovaj zahtjev za odluku o troškovima, upisan pod brojem T‑450/09 DEP, kako bi, u bitnome, ishodio solidarnu naknadu iznosa od 54286,70 eura od EUIPO‑a i intervenijenta na temelju troškova vezanih uz predmet T‑450/09 i navedenog zahtjeva za odluku o troškovima.
            
         
               16
            
            
               Istodobno, tužbom podnesenom tajništvu Općeg suda 24. kolovoza 2017. tužitelj je na temelju članka 145. Poslovnika Suda podnio zahtjev za odluku o troškovima, upisan pod brojem C‑30/15 P‑DEP, kako bi ishodio naknadu troškova vezanih uz žalbeni postupak u predmetu C‑30/15 P.
            
         
               17
            
            
               Budući da je sastav vijećâ Općeg suda izmijenjen, sudac izvjestitelj raspoređen je, u svojstvu predsjednika, u osmo vijeće, kojemu je, slijedom toga, dodijeljen ovaj predmet.
            
         
         Nadležnost Općeg suda
      
      
               18
            
            
               Sukladno članku 54. drugom stavku Statuta Suda Europske unije, ako Opći sud utvrdi provoditi postupak i odlučivati u predmetu koji je u nadležnosti Suda, upućuje taj predmet Sudu.
            
         
               19
            
            
               Na temelju članka 127. Poslovnika, odluke o upućivanju iz članka 54. drugog stavka Statuta Suda Europske unije donosi Opći sud obrazloženim rješenjem na prijedlog suca izvjestitelja.
            
         
               20
            
            
               Valja podsjetiti da se, u skladu s člankom 133. Poslovnika Općeg suda i člankom 137. Poslovnika Suda, koji se primjenjuje na žalbeni postupak na temelju članka 184. stavka 1. tog Poslovnika, „[o]dluka o troškovima donosi […] u presudi ili rješenju kojim se završava postupak”. Stoga na temelju članka 184. stavka 2. Poslovnika Suda, kad je žalba osnovana i Sud sam konačno odluči o sporu, Sud odlučuje o troškovima.
            
         
               21
            
            
               U ovom slučaju, budući da je Sud presudu od 25. studenoga 2014., Oblik kocke sa stranicama rešetkaste strukture (T‑450/09, EU:T:2014:983), koju se žalbom pobijalo, ukinuo odlučivši konačno u sporu, treba zaključiti da je presudom od 10. studenoga 2016., Simba Toys/EUIPO (C‑30/15 P, EU:C:2016:849), postupak završen. Osim toga, budući da je presuda od 25. studenoga 2014., Oblik kocke sa stranicama rešetkaste strukture (T‑450/09, EU:T:2014:983), ukinuta u cijelosti, više ne postoji nikakva odluka Općeg suda o troškovima koji su pred njim nastali u tom stupnju.
            
         
               22
            
            
               Sud je u usporedivoj situaciji već presudio da je nadležan za odlučivanje o zahtjevu za odluku o troškovima koji se odnosio na troškove koji su nastali u postupku pred Općim sudom (vidjeti u tom smislu rješenje od 1. listopada 2013., Elf Aquitaine/Komisija, C‑521/09 P‑DEP, EU:C:2013:644, t. 9. do 12.).
            
         
               23
            
            
               U tim okolnostima ovaj zahtjev za odluku o troškovima, iako se odnosi na prvostupanjske troškove, u nadležnosti je Suda.
            
         
               24
            
            
               Prema tome, treba zaključiti da Opći sud nije nadležan za odlučivanje o ovom zahtjevu za odluku o troškovima i, sukladno članku 54. stavku 2. Statuta Suda Europske unije i članku 127. Poslovnika, uputiti predmet Sudu.
            
          
            
               Slijedom navedenoga,
               OPĆI SUD (osmo vijeće),
               rješava:
            
          
               
                  
                     Predmet T‑450/09 DEP upućuje se Sudu.
                  
               
             
               
                  
                     U Luxembourgu 8. veljače 2018.
                     
                        
                           Tajnik
                           E. Coulon
                        
                        
                           Predsjednik
                           A. M. Collins
                        
                     
                  
               
            (
            *1
         )	Jezik postupka: engleski